Giszowjec (pol. Giszowiec, mjym. Gieschewald) – połedńowo-wschodńo dźelńica Katowicůw, rozlygowano postrzůd lasůw wele krajowyj cesty nra 1 a autobany A4. Jeji starszo tajla powstała na anfangu XX stolećo jako uośedle lo grubjorzůw. We nowszyj tajli stowjyńa to bloki ze wjelgij platy, kere stowjano we lotach 1960-1990. Za czasůw PRL dowano dźelńicy uoficjalne mjano ""Uośedle Stanisława Staszica"", nale ńigdy śe to ńy przijyno we śwjadomośći a ńy bůło używane uod mjyszkańcůw. Mjano dźelńice pochodźi uod mjana Georga von Giesche, kery bůł indusztryjalnym handlowcym a kupa we Gůrnym Ślůnsku inwestowoł. Je sam trocha dynkmalůw, l. b. Ślůnsko Karczma, Ślůnsko Izba a Willa Uthemanna.